
Cournot oligopólium elemzése hálózati externáliák esetén

Kulcsszavak: Cournot oligopólium; hálózati externália; negatív meredekségű keresleti függvény
Hálózati externáliákról beszélünk, ha egy adott termék a vevő számárára annál értékesebb, minél többen használják. A hálózati külső gazdasági hatások olyan piacokon fordulnak elő, melynek szereplői valamilyen hálózatot képeznek. A telefonhálózat ennek példája, ahol csak akkor van értéke a telefonnak, ha más fogyasztók is használják, és annál értékesebb, minél többen veszik igénybe azt. A hálózati externáliák jelenléte a piacon visszahajló keresleti görbéhez vezet, azaz nem mindenhol lesz a meredekség negatív. A hálózatos iparágakat kutató cikkek általában indoklás nélkül negatív meredekségű keresleti görbével számolnak, vagyis eltekintenek a hálózati externáliák jelenlététől. Felvetődött bennünk a kérdés, jogosan élnek-e ezzel a feltevéssel?
Dolgozatunkban e kérdésre keressük a választ. Az elemzésünkhöz a Cournot oligopóliumot vesszük alapul. Ebben a keretrendszerben megmutatjuk, hogy ereszkedő keresleti függvény mellett is ugyanazt az egyensúlyt kapjuk – vagyis amikor eltekintünk a hálózati externáliáktól –, mint a hálózati externáliát feltételező keresleti függvény mellett.



